Alex Telles

Alex Nicolao Telles (s. 15. joulukuuta 1992 Caxias do Sul) on brasilialainen jalkapalloilija, joka edustaa Brasilian Série A:ssa pelaavaa Botafogoa. Hän on pelannut myös Brasilian jalkapallomaajoukkueessa. Vasenjalkainen Telles on pelipaikaltaan vasen laitapuolustaja.
Seurajoukkueura.
Juventude.
Telles on Esporte Clube Juventuden kasvatti. Hän debytoi seuran edustusjoukkueen paidassa Brasilian neljänneksi korkeimmalla sarjatasolla Série D:ssä vuonna 2011. Telles pelasi seuran paidassa yhteensä 13 ottelua viimeistellen niissä kaksi maalia.
Grêmio.
Tammikuussa 2013 Telles siirtyi Brasilian Série A:n Grêmioon, jonka paidassa hän teki pääsarjadebyyttinsä kaudella 2013. Telles pelasi ainoaksi jääneellä Grêmio-kaudellaan 36 liigattelua, joissa hän teki yhden maalin.
Galatasaray SK.
Tammikuussa 2014 Telles siirtyi Turkin Superliigan Galatasaray SK:hon. Ensimmäisellä kaudellaan Telles voitti seuran kanssa Turkin cupin. Kaudella 2014–2015, eli ainoalla täydellä kaudellaan seurassa, Telles voitti liiga- ja cupmestaruuden pelaten liigassa 22 ottelua, joissa syntyi yksi maali. Hän pelasi Galatasarayssa kaikkiaan 39 Superliigan ottelua ja seitsemän peliä Mestarien liigassa.
Internazionale.
Elokuussa 2015 Telles siirtyi kauden 2015–2016 kattavalla lainasopimuksella Italian Serie A:n Internazionaleen. Hän debytoi seuran paidassa syyskuussa Milanon derbyssä Milania vastaan. Hän pelasi kaikkiaan 21 Serie A -ottelua.
Porto.
Heinäkuussa 2016 FC Porto ilmoitti ostaneensa Tellesin 7 miljoonan euron siirtokorvauksella Galatasaraysta. Hän pelasi seuraavien runsaan neljän kauden aikana kaikkiaan 129 Primeira Ligan ottelua, joissa teki 21 ja syötti 40 maalia. Mestarien liigan 24 ottelussa hän viimeisteli kaksi ja alusti seitsemän maalia. Eurooppa-liigassa hän pelasi kahdeksan ottelua. Hän voitti Portugalin-mestaruuden 2018 ja 2020 sekä Portugalin cupin 2020.
Manchester United.
Telles siirtyi noin 14 miljoonan eurolla englantilaiseen Manchester Unitediin neljävuotisella sopimuksella 5. lokakuuta 2020. Hän pelasi Manchester Unitedissa 30 Valioliigaottelua, joissa hän antoi kuusi maalisyöttöä. Mestarien liigan kahdeksassa ottelussa hän teki yhden maalin. Hän pelasi kaudella 2020–2021 Manchester Unitedin paidassa myös seitsemän Eurooppa-liigan ottelua.
Sevilla.
Elokuussa 2022 Telles siirtyi yhden kauden mittaisella lainasopimuksella espanjalaisseura Sevillaan. Telles pelasi lainakaudellaan Sevillassa 27 Primera Divisiónin ottelua ja kuusi Mestarien liigan ottelua. Sevillan voittamassa Eurooppa-liigassa hän pelasi kuusi ottelua, mukaan lukien loppuottelu AS Romaa vastaan, jossa hän pelasi 95 minuuttia.
Al-Nassr.
Heinäkuussa 2023 Telles siirtyi Saudi-Arabian Valioliigan Al-Nassriin. Debyyttikaudellaan Al-Nassrissa Telles pelasi 29 Saudi-Arabian Valioliigan ottelua, joissa hän teki kaksi maalia, sekä kaksi AFC Champions Leaguen ottelua, joissa hän teki yhden maalin. Kaudella 2024–2025 hän ehti pelata kaksi sarjaottelua sekä kaksi Saudi-Arabian supercupin ottelua.
Botafogo.
Syyskuussa 2024 Telles allekirjoitti 2,5-vuotisen sopimuksen brasilialaisseura Botafogon kanssa. Telles voitti Botafogossa kaudella 2024 Brasilian mestaruuden sekä Copa Libertadoresin, jonka loppuottelussa Atlético Mineiroa vastaan 30. marraskuuta 2024 hän teki joukkueensa 2–0-maalin.
Maajoukkueura.
Telles ei pelannut Brasilian juniorimaajoukkueissa. Ensimmäisen ottelunsa A-maajoukkueessa hän pelasi Panamaa vastaan maaliskuussa 2019. Ensimmäisen MM-karsintaottelunsa hän pelasi Boliviaa vastaan lokakuussa 2020. Kaikkiaan hän on pelannut 12 maaottelua.
Saavutukset.
Galatasaray
Porto
Sevilla
Botafogo